Steen Gade (SF), 2005-05-17:
Når SF i dag har taget initiativ til en debat og involveret mange ministerier i, hvordan vi kan koble løsning af de store miljøproblemer sammen med at skabe fremtidens arbejdspladser, er det, fordi vi fra SF’s side mener, at vi skal gøre alt, hvad vi kan, for at få ændret den triste udvikling, vi har oplevet de sidste 4 år, hvor man godt kan se den sådan, at regeringen har gjort, hvad den kunne, for at forringe netop de muligheder, vi har for at koble løsningen af miljøproblemerne sammen med at skabe fremtidens arbejdspladser.
De arbejdspladser skal først og fremmest skabes i den private sektor.
At det så også er en simpel nødvendighed, hvis kloden skal overleve i bare nogenlunde tilstand med en befolkningstilvækst i de næste 45 år fra 6 milliarder mennesker til 9 milliarder mennesker, der alle skal leve et hæderligt liv, nævner jeg bare for fuldstændighedens skyld.
Vi har oplevet mange store nedskæringer på miljø- og energiområdet og renere produkter, produktorienteret miljøpolitik, fjernelse af miljøstøtten til Østeuropa.
Overskriften har været mere miljø for pengene, men resultatet har efter min opfattelse været en ringere miljøindsats og forringede muligheder for at skabe netop disse arbejdspladser i den private sektor.
Et lyspunkt var Videnskabsministeriets oplæg »Grønt teknologisk fremsyn«, men her mangler vi handling.
I stedet for vil jeg gerne, at vi i dag kunne sætte fokus på at introducere en ny overskrift: »Flere penge for miljøet«.
I SF har vi lagt op til, at man kan skabe over 50.000 nye job, herunder 14.000 alene til kortuddannede, inden 2010 inden for boligsektoren og vindmøllesektoren, på energiområdet og i andre sektorer.
Dertil kan vi få fremskridt med hensyn til innovation inden for hele vores produktionsapparat under en overskrift, som vi har kaldt »Bort fra olieøkonomien«.
Vi skal koble det til EU’s såkaldte Lissabonstrategi for vækst og beskæftigelse og her bl.a. følge op på Kommissionens meddelelse om ecoindustrier.
Her er et perspektiv i at koble en dansk indsats sammen med en EU-indsats, for her er et stort potentiale.
Efter vores opfattelse har vi faktisk et guldæg liggende foran os.
Vi har ikke benyttet mulighederne, ja, vi har faktisk forringet dem, desværre.
Nu vil vi gerne have, at regeringen vil vende udviklingen sammen med os.
Jeg håber, at der vil være luft under vingerne i regeringens besvarelse, at der bliver lagt op til konkrete initiativer, og at vi nu kommer i gang.
Besvarelse
Vi skal også være åbne over for initiativer, som medvirker til løsning af både de hjemlige og globale miljøudfordringer.
Danmark står i de kommende år over for at skulle løse en række miljøopgaver.
Lad mig bare nævne klimaområdet, hvor udslippet af drivhusgasser skal nedbringes.
Vandmiljøplan III indebærer, at kvælstof og fosforudledninger skal nedbringes, vandmiljøet i vore åer, søer og fjorde skal forbedres.
Der ligger mange opgaver foran os.
Det er i den forbindelse fuldstændig oplagt at udnytte og inddrage den ekspertise, der allerede findes i de mange danske virksomheder, der har særlige kompetencer vedrørende teknologiske bidrag til at løse miljøproblemerne.
Udviklingen og anvendelsen af ny teknologi er en af vejene til at løse vores miljøproblemer, og det kan samtidig have en positiv erhvervsmæssig effekt.
Det er også baggrunden for, at Danmark i EU-regi løbende har støttet, at miljøteknologi er blevet et prioriteret indsatsområde i den reviderede Lissabonstrategi, som sætter fokus på vækst og beskæftigelse inden for rammerne af en bæredygtig udvikling.
Miljøministeren vil om lidt redegøre for de initiativer til understøttelse af miljøeffektiv teknologi, som regeringen har iværksat.
Det er vigtigt, at vi i miljøpolitikken har fokus på at finde effektive løsninger på de miljøproblemer, vi står over for, og virksomhederne skal finde løsninger, der gør dem konkurrencedygtige.
I det omfang disse løsninger også giver arbejdspladser, er det selvfølgelig positivt, men for at sikre en varig beskæftigelsesfremgang kræves i stadig stigende grad et velfungerende arbejdsmarked.
Regeringen vil derfor fremlægge en omfattende beskæftigelsesplan for at få flere mennesker i arbejde.
I sidste uge fremlagde regeringen en integrationsplan, der skal få flere indvandrere i beskæftigelse, og efterfølgende vil regeringen fremlægge et serviceeftersyn af beskæftigelsespolitikken som et initiativ til, at de unge hurtigere vil fuldføre deres uddannelse.
Selvfølgelig er det positivt, hvis de kortuddannede finder beskæftigelse ved miljøopgaver, men der er ikke grundlag for at tro, at disse opgaver i særlig grad vil give de kortuddannede beskæftigelse.
De dele af erhvervslivet, der arbejder med miljøteknologier, er nemlig meget forskellige med hensyn til, hvilken arbejdskraft de anvender.
Da Det Økonomiske Råd i 2002 undersøgte miljøområdet, var en af rådets konklusioner, at der på miljøområdet var flere beskæftiget med mellemlange og lange uddannelser end i industrien.
Rådet fandt, at f.eks. i vindmøllefremstillingen var der et noget højere uddannelsesniveau end i industrien som helhed.
Især var der flere faglærte og færre ufaglærte.
Regeringen vil derfor sammen med arbejdsmarkedets parter gå i gang med et udvalgsarbejde, der ikke mindst har fokus på de grupper af beskæftigede, som har et lavt kompetenceniveau, og andre grupper, der bl.a. som følge af globalisering og ny teknologi vil opleve et stigende krav til opkvalificering og uddannelse.
Udvalgets arbejde skal føre frem til forslag, der kan fremme målsætningen om livslang opkvalificering og uddannelse for alle i et samspil mellem arbejdsgivere, lønmodtagere og det offentlige.